Langt færre oplevede at komme hjem til gennemrodede skuffer og skabe i julen 2011 end i julen 2010. Fra søndag morgen til mandag morgen fik politiet landet over 406 anmeldelser om indbrud mod 463 i samme periode sidste år. Lægger man tallene fra juleaften til, er der sket et fald fra 735 til 660, eller 10,2 procent. De nye tal kommer oven på en første juledag, hvor pilen ellers pegede i den forkerte retning. Da politikredsene søndag lagde tallene sammen, var der flere indbrud end på samme tidspunkt sidste år. Men de gode tal glæder nu chefen for Rigspolitiets Nationale Efterforskningscenter, Kim Kliver. - Det er med stor tilfredshed, at vi ser en klar nedadgående tendens, siger han og fortæller, at det især er antallet af indbrud i lejligheder, der er faldet. Glæden hos politiet bliver ikke mindre af, at vejret i år var mere med indbrudstyvene end vejret sidste år. - Sidste år havde vi jo et skrækkeligt vintervejr, mens det har været mildt i år. Det betyder normalt, at indbrudstyvene er mere aktive, fortæller Kim Kliver. Han ser især to grunde til, at antallet af juleindbrud falder. - Dels er borgerne blevet meget mere opmærksomme, dels har politiet sendt et klart signal om, at "vi er derude", siger han. Politiet venter flere anmeldelser de kommende dag, når flere kommer hjem fra juleferien, men Kim Kliver venter ikke, at det vil rykke ved billedet. - Traditionelt kommer de fleste anmeldelser om indbrud 1. juledag, fortæller han.
Indbrudstyvene havde knap så travlt i år. Tallene fra juleaften og juledag viser et fald på 10 procent.